Folketing
2006-02-01

»Kan ministeren oplyse, hvorfor det ikke er lykkedes Frederiksborg Amt at få en garanti fra staten om overtagelse af VVM-rapporten, når amtet nedlægges den 1. januar 2007?« Skriftlig begrundelse Det fremgår af Frederiksborg Amts Avis fra den 20. januar 2006, at det ikke er lykkedes Frederiksborg Amt at få en garanti fra staten om overtagelse af VVM-rapporten, når amtet nedlægges den 1. januar 2007. Fra den dato overtager staten nemlig ansvaret for Kronprins Frederiks Bro og en ny fjordforbindelse, så det ville være naturligt med en statslig tilkendegivelse. Frederiksborg Amt har planlagt at følge de nuværende forundersøgelser af en fjordforbindelse op med en egentlig VVM-undersøgelse, som skulle påbegyndes i år, og som i givet fald skulle færdiggøres af staten, da denne overtager ansvaret for fjordforbindelsen den 1. januar 2007. Hvis staten imidlertid ikke vil overtage VVM-undersøgelsen og engagere sig i arbejdet hermed i indeværende år, giver det ingen mening, at Frederiksborg Amt igangsætter undersøgelsen nu, og arbejdet vil blive forsinket – måske i flere år. Der er tidligere fra så vel transport- og energiministeren som fra Folketingets Trafikudvalg udtrykt vilje til at finde en løsning med en ny fjordforbindelse til aflastning af den stærkt trafikerede Kronprins Frederiks Bro, der i 2004, som er det seneste år, hvor der foreligger sammenlignelige trafiktal, havde en årsdøgntrafik på 18.800 biler på niveau med Farøbroerne (20.100) og langt over Øresundsbroen (11.400).